b'\n_START_ARTICLE_\nValtakunnankaupunki\n_START_PARAGRAPH_\nValtakunnankaupunki oli Pyh\xc3\xa4ss\xc3\xa4 saksalais-roomalaisessa keisarikunnassa kaupunki, joka oli keisarin alainen ja jolla oli sija valtiop\xc3\xa4ivill\xc3\xa4. Sen vastakohta oli maaherran alainen maakaupunki. Valtakunnankaupungit syntyiv\xc3\xa4t alkuaan keisarin maille, mutta ne hankkivat itselleen suvereniteetin sopimalla asiasta joko hallitsijan kanssa tai k\xc3\xa4ytt\xc3\xa4m\xc3\xa4ll\xc3\xa4 v\xc3\xa4kivaltaa. Ne osallistuivat keskiajan lopulta l\xc3\xa4htien s\xc3\xa4\xc3\xa4nn\xc3\xb6llisesti valtiop\xc3\xa4iville, jossa niist\xc3\xa4 muodostui oma kollegio._NEWLINE_Valtakunnankaupunkien lukum\xc3\xa4\xc3\xa4r\xc3\xa4 v\xc3\xa4heni uuden ajan kuluessa, mutta viel\xc3\xa4 vuonna 1800 niit\xc3\xa4 oli 51. Vuonna 1803 monet niist\xc3\xa4 menettiv\xc3\xa4t itsen\xc3\xa4isyytens\xc3\xa4, niin ett\xc3\xa4 j\xc3\xa4ljelle j\xc3\xa4i vain kuusi: Augsburg, Bremen, Frankfurt am Main, Hampuri, Lyypekki ja N\xc3\xbcrnberg. Augsburg menetti itsen\xc3\xa4isyytens\xc3\xa4 1805, N\xc3\xbcrnberg ja Frankfurt 1806. Bremen, Hampuri ja Lyypekki yhdistettiin 1810 Ranskaan. Kun Saksan liitto 1815 perustettiin otettiin siihen Bremen, Frankfurt, Hampuri ja Lyypekki, joita nimitettiin vapaiksi kaupungeiksi. Frankfurt liitettiin Preussiin 1866 ja Lyypekki menetti erikoisasemansa 1937. Edelleenkin Hampuri ja Bremen muodostavat oman osavaltion Saksassa._NEWLINE_Valtakunnankaupunkeihin verrattavia olivat vapaakaupungit (saks. Freie Stadt), jotka vapautuivat piispojen herruudesta keskiajan lopulla. Niiden velvollisuudet valtakuntaa kohtaan olivat viel\xc3\xa4 v\xc3\xa4h\xc3\xa4isemm\xc3\xa4t kuin valtakunnankaupungeilla. Vapaakaupunkeja olivat esimerkiksi K\xc3\xb6ln ja Worms. My\xc3\xb6hemmin n\xc3\xa4it\xc3\xa4 molempia kaupunkityyppej\xc3\xa4 alettiin nimitt\xc3\xa4\xc3\xa4 yhteisesti vapaiksi valtakunnankaupungeiksi.'